b'\n_START_ARTICLE_\nIrlannin lippu\n_START_PARAGRAPH_\nIrlannin lippu on Irlannin kansallistunnus vaakunan ja kansallislaulun ohella. Lippu muistuttaa hieman Norsunluurannikon lippua.\n_START_SECTION_\nAn Tr\xc3\xaddhathach \xe2\x80\x93 Irlannin trikolori\n_START_PARAGRAPH_\nIrlannin lippuna nyky\xc3\xa4\xc3\xa4n toimiva trikolori, iiriksi An Tr\xc3\xaddhathach, on syntynyt 1840-luvulla Ranskan vallankumouksen trikolorin vaikutuksesta. Sen v\xc3\xa4rit ovat tangon puolelta alkaen vihre\xc3\xa4, valkoinen ja oranssi. V\xc3\xa4reist\xc3\xa4 vihre\xc3\xa4 kuvaa maan katolista enemmist\xc3\xb6\xc3\xa4, valkoinen yhteytt\xc3\xa4 ja rauhaa uskontokuntien v\xc3\xa4lill\xc3\xa4 ja oranssi protestanttista v\xc3\xa4hemmist\xc3\xb6\xc3\xa4. Lipun mittasuhteet ovat 1:2._NEWLINE_Lipun suhteet eiv\xc3\xa4t noudata ns. kultaista leikkausta, vaan lipun korkeus on puolet sen leveydest\xc3\xa4._NEWLINE_Lipun ensimm\xc3\xa4inen versio syntyi Nuori Irlanti -liikkeen piiriss\xc3\xa4 ns. Euroopan hullun vuoden 1848 aikaisen poliittisen kuohunnan innostamana. Nuoren Irlannin alkuper\xc3\xa4isess\xc3\xa4 lipussa oranssi oli tangon puolella ja kokosuhteet olivat kultaisen leikkauksen mukaiset._NEWLINE_Nykyisen muotonsa trikolori sai vuoden 1916 p\xc3\xa4\xc3\xa4si\xc3\xa4iskapinassa, jossa k\xc3\xa4ytettiin Nuori Irlanti -liikkeen lipun kaltaista trikoloria, muttei tiedetty, kummin p\xc3\xa4in se oli m\xc3\xa4\xc3\xa4r\xc3\xa4 kiinnitt\xc3\xa4\xc3\xa4 lipputankoon. Arvaus oli v\xc3\xa4\xc3\xa4r\xc3\xa4, mutta j\xc3\xa4i voimaan.\n_START_SECTION_\nPyh\xc3\xa4n Patrikin risti\n_START_PARAGRAPH_\nGrattanin parlamentin aikainen Irlannin tunnus 1700-luvun lopulla oli Pyh\xc3\xa4n Patrikin risti, kahden punaisen diagonaalin muodostama vinoristi valkoisella pohjalla. Siihen perustuen my\xc3\xb6s Yhdistyneen kuningaskunnan lippuun lis\xc3\xa4ttiin vuonna 1801 punainen vinoristi symboloimaan valtakuntaan tuolloin kuulunutta Irlantia.\n_START_SECTION_\nAn Bhratach Uaine - vihre\xc3\xa4 harppulippu\n_START_PARAGRAPH_\nAikaisemmin Irlannin lippuna on k\xc3\xa4ytetty my\xc3\xb6s ns. vihre\xc3\xa4\xc3\xa4 lippua (engl. Flag of Leinster, iiriksi An Bhratach Uaine) eli Vihre\xc3\xa4 lippu, jossa on Irlannin harpun kuva vihre\xc3\xa4ll\xc3\xa4 pohjalla. T\xc3\xa4m\xc3\xa4 oli vuoden 1798 kapinallisten lippu. My\xc3\xb6s vihre\xc3\xa4\xc3\xa4 vaakunalippua k\xc3\xa4ytettiin vuoden 1916 p\xc3\xa4\xc3\xa4si\xc3\xa4iskapinassa.\n_START_SECTION_\nAn Camcheachta - ammattiliittojen Otava-lippu\n_START_PARAGRAPH_\nYh\xc3\xa4 suosittu on my\xc3\xb6s An Camcheachta eli Otavan seitsem\xc3\xa4n t\xc3\xa4hte\xc3\xa4 Irlannin poliittisena symbolina. Otavan seitsem\xc3\xa4n t\xc3\xa4hte\xc3\xa4 esitet\xc3\xa4\xc3\xa4n mielell\xc3\xa4\xc3\xa4n sinisess\xc3\xa4 lipussa. Otava-lipulla on nykyisess\xc3\xa4 Irlannissa vasemmistolainen ja ammattiyhdistysl\xc3\xa4inen merkitys, koska se oli vuoden 1916 p\xc3\xa4\xc3\xa4si\xc3\xa4iskapinaan osallistuneen ammattiliittojen kapinallisarmeijan, ns. Kansalaisarmeijan (the Citizen Army/an tArm Cathartha), tunnus.\n_START_SECTION_\nAuringonlieska - suoraan mytologiasta\n_START_PARAGRAPH_\nMuinaisirlantilaisessa Fianna\xc3\xadocht-mytologiassa kerrotaan, ett\xc3\xa4 Fianna-sotureiden lipussa oli kuva auringons\xc3\xa4teist\xc3\xa4. T\xc3\xa4m\xc3\xa4 innoitti sittemmin 1800-luvun kansallismielisi\xc3\xa4 salaliittolaisia, feenil\xc3\xa4isi\xc3\xa4, joiden nimikin tulee Fianna-sotureiden nimest\xc3\xa4, omaksumaan lippuunsa auringonlieskamotiivin - iiriksi Gal Gr\xc3\xa9ine, englanniksi Sunburst. Nykyisin auringonlieskaliput ja -symboliikka ovat suosittuja IRA-piireiss\xc3\xa4, Irlannin armeijassa ja iirinkielisyysliikkeess\xc3\xa4.'